北風行
作者：釋文珦
朝代：宋

paragraphs: 北風凜凜生祁寒，陰雲萬里何𩆓𩆓，羣木盡槁叶盡丹。
日月迅駃猶飛湍，人間光景亦易殫。
離家不如在家安，胡爲夫君乃遊般。
自古共嗟行路難，摧輪折軸良可嘆。
客中憂緒常萬端，何當對面同歌歡。
願得此身生羽翰，與君相逐同鴛鸞。
有懷未遂寧容寬，耿耿不寐遥夜闌。
孤鴻求匹聲嘶酸，使我感物摧心肝。